Peter Skaarup (DF), 2008-04-22:
I Dansk Folkeparti synes vi, det er fint, at Ny Alliance har taget initiativ til en debat om integration og den måde, vi integrerer på i Danmark, med henblik på også at blive bedre til at integrere og at kunne måle værdien af det, der sker.
Vi har ligesom andre, der følger debatten på udlændingeområdet og har været med til vigtig lovgivning på området, også kunnet konstatere, at det arbejde, der udføres ikke mindst ude i kommunerne, er af stærkt svingende kvalitet.
Nogle kommuner har for lidt styr på integrationen.
Det gælder med hensyn til job - flere indvandrere skulle gerne komme i job.
Og det gælder også med hensyn til værdier; vi siger ikke tilstrækkelig klart, hvad det er for nogle værdier, vi gerne vil have, at indvandrere i Danmark lever op til og lever sig ind i.
Det er klart, at der findes flere eksempler på de problemer, som der er i forhold til integrationsindsatsen.
Jeg fandt i forbindelse med den her debat et par steder, hvor jeg kunne sige, at her er der noget galt, og sådan vil der sikkert være andre, der kunne finde andre eksempler.
Men jeg kan nævne et eksempel, og det er Københavns Kommune, som på forskellig vis har givet støtte til aktiviteter, som man med rette kan sætte spørgsmålstegn ved.
Går pengene i de rigtige lommer, og hvad er det i øvrigt for noget arbejde, der udføres for de penge?
Man har haft et tæt samarbejde med en fædregruppe på Nørrebro, hvis signaler virker meget, meget underlige og ikke virker i retning af ordentlig integration.
Jeg kan bare referere fra et interview med Khalid Alsubeihi, der som leder af denne færdregruppe blev spurgt om, hvad han siger til islams holdning til eksempelvis homoseksuelle.
Det er noget, han fortæller til unge mennesker, der gerne skulle integreres bedre, altså hvad islams holdning er.
Han siger bl.a. i et interview: Vi skal respektere andres måde at leve på.
Og videre siger han: Jeg kan ikke nægte, at islam opfatter homoseksualitet som en synd, men det er ikke et emne, vi taler med de unge om.
Altså: Det er underforstået, at her skubbes sådan en problematik bare ind under gulvtæppet, og så trives fordommene jo blandt indvandrere i Danmark, uden at de har forstået, at vi i Danmark har en god politik om, at man selvfølgelig kan have den orientering, man nu ønsker i forhold til seksualitet.
Her var det jo, som den, der gerne ville stå for integration, hans opgave at fortælle meget klart, hvordan vi i Danmark har det på de her områder, at man må acceptere, at sådan er det, og at man ikke skal have fordomme mod det.
På samme måde har vi set projekter under Københavns Kommunes ungdomsklubber, hvor man også med rette har sat spørgsmålstegn ved nogle personer, der har været rollemodeller for utilpassede unge, og som selv deltager i kriminalitet og selv deltager i tæskehold blandt ungdomsklubbens unge, der kommer dertil og deltager i de her slagsmål og tæskehold.
Det er selvfølgelig ikke rimeligt, at der gives offentlige kroner på kommunalt plan til projekter, der virker så tåbelige og stik imod al integration, for det at bekæmpe kriminalitet er en vigtig opgave i forbindelse med integrationen.
Vi skal være mere fokuserede og knivskarpe, når vi skal sikre os, at pengene går til de rigtige, og vi skal bekæmpe den svingende kvalitet, vi ser nogle steder, når det drejer sig om integration.
Under den socialdemokratisk-radikale regering fik man jo lavet den såkaldte integrationslov, men den havde primært til opgave at fordele flygtningene mellem landets kommuner, og der blev gjort en meget lille indsats for integrationen, og ikke mindst vil jeg sige, at der blev gjort en yderst ringe indsats for at kontrollere, hvem der kom til landet.
Det betød jo, at vi i de sidste år under den socialdemokratisk-radikale regering havde op mod 25.000 henholdsvis familiesammenførte og asylansøgere, der kom til Danmark, og det var jo en enorm integrationsindsats, der skulle til at virke.
Problemstillingen i dag er så, at vi stadig væk står med den integrationsindsats.
Man kan sige, at vi andre har måttet tage over og tage den udfordring op, som SR-regeringen ikke kunne løfte.
Derfor er det vigtigt, at vi står sammen i stedet for hele tiden at være imod.
Debatten i dag er udtryk for, at man ikke vil tage et medansvar fra visse partiers side, og så bliver det jo svært at få brede aftaler på det område.